I n f o r m a t í v n a   s p r á v a
 o plnení aktualizovanej Koncepcie väzenstva v Slovenskej republike

	Koncepcia väzenstva v Slovenskej republike (ďalej len „koncepcia“) bola prijatá vládou Slovenskej republiky (ďalej len „vláda“) uznesením č. 897 zo dňa 7. decembra 1993 ako základný programový dokument, ktorý mal vytvoriť priestor na celkovú transformáciu väzenstva na Slovensku a jeho ďalší rozvoj. Splnením krátkodobých a strednodobých zámerov a cieľov  vytýčených na roky 1993 - 1998 sa ukončila transformácia slovenského väzenstva. Koncepcia bola aktualizovaná z dôvodov nového  územného a správneho usporiadania a dopracovaná o nové úlohy.

	Informatívna správa o plnení aktualizovanej Koncepcie väzenstva v Slovenskej republike sa predkladá na rokovanie vlády každé dva roky na základe Plánu práce vlády na rok 2006. 

	Materiál sa zaoberá plnením uznesení vlády:
•	č. 640 zo dňa 30. 6. 2004 k Správe o plnení aktualizovanej koncepcie,
•	č. 58 zo dňa 19. 1. 2005 k Správe o vyhodnotení súčasného stavu ubytovacích kapacít ústavov na výkon väzby a ústavov na výkon trestu odňatia slobody,
•	č. 967 zo dňa 8. 10. 2003 k systemizácii početných stavov príslušníkov zboru a zamestnancov zboru na rok 2004, 
•	č. 963  zo dňa 13. 10. 2004  k systemizácii početných stavov príslušníkov zboru a zamestnancov zboru na rok 2005 a 
•	plnením  úloh z aktualizovanej koncepcie a zo súvisiacich schválených koncepčných materiálov za roky 2004 a  2005. 

I.

Informatívna správa o plnení aktualizovanej koncepcie za roky 2002 a 2003 bola prerokovaná vo vláde dňa 30. júna 2004, ktorá svojím uznesením č. 640 uložila podpredsedovi vlády a ministrovi spravodlivosti Slovenskej republiky:
•	predložiť na rokovanie vlády materiál, ktorý zhodnotí súčasný stav a navrhne spôsob riešenia potrieb v Zbore väzenskej a justičnej stráže (ďalej len „zbor“) na zvýšenie ubytovacích kapacít ústavov na výkon väzby a ústavov na výkon trestu odňatia slobody,
•	zabezpečiť novelizáciu príslušných právnych predpisov v súvislosti s čiastočným scivilnením zboru,
•	predložiť na rokovanie vlády správu o plnení aktualizovanej koncepcie za roky 2004 a 2005 do 30. júna 2006
a zrušila úlohu C.1 uznesenia vlády č. 668 z 11. júla 2001, ktorou sa upustilo od zámeru vybudovať ústav na výkon väzby s pôsobnosťou pre Krajský súd Trenčín.

	Informatívna správa o vyhodnotení súčasného stavu ubytovacích kapacít ústavov na výkon väzby a ústavov na výkon trestu odňatia slobody v zmysle uznesenia vlády č. 640 zo dňa 30. 6. 2004  vychádzala z analýzy predpokladaného vývoja počtu obvinených a odsúdených z pohľadu dlhodobého vývoja a pripravovanej rekodifikácie Trestného zákona a Trestného poriadku. Akceptovala odporúčania komisie Európskeho výboru na zabránenie mučenia a neľudského či ponižujúceho zaobchádzania alebo trestania (ďalej len „Výbor CPT“)  a návrhy nových  zákonov o výkone väzby a  výkone trestu odňatia slobody. Predpokladalo sa, že do roku 2010 bude chýbať 1989 miest, pričom sa neuvažovalo (okrem obvinených a odsúdených žien a mladistvých) so zvýšením ubytovacej plochy z 3,5 m2 na 4 m2.

	Informatívna správa pri navrhovaní zvýšenia kapacity ústavov na výkon väzby a ústavov na výkon trestu odňatia slobody  vychádzala z ekonomicky najvýhodnejšieho riešenia, a to rozšírenia ubytovacej kapacity pre obvinených a odsúdených formou rekonštrukcie existujúcich ústavov, alebo získaných objektov v ich tesnej blízkosti. Návrh na zvýšenie ubytovacej kapacity v ústavoch na výkon väzby a ústavoch na výkon trestu odňatia slobody k 31. 12. 2011 je v prílohe č. 1. Skúsenosti so zabezpečovaním výkonu väzby a výkonu trestu odňatia slobody v jednej objektovej sústave potvrdzujú, že riadenie je síce náročnejšie, ale hospodárnejšie a súčasne sa zvyšuje úroveň bezpečnosti. Informatívna správa bola prerokovaná a schválená vo vláde dňa 19. januára 2005, ktorá uznesením č. 58 uložila podpredsedovi vlády a ministrovi spravodlivosti Slovenskej republiky realizovať opatrenia navrhnuté v správe. 

	V priebehu hodnoteného obdobia bol daný do prevádzky zrekonštruovaný objekt  v Ústave na výkon trestu odňatia slobody a Ústave na výkon väzby v Leopoldove (620 miest), zrekonštruované priestory v Ústave na výkon väzby v Nitre (76 miest) a  v Ústave na výkon trestu odňatia slobody pre mladistvých v Sučanoch (156 miest). Zmenou účelu a úpravami priestorov v Ústave na výkon trestu odňatia slobody a Ústave na výkon väzby v Ilave, v Ústave na výkon väzby a Ústave na výkon trestu odňatia slobody v Košiciach, v Ústave na výkon trestu odňatia slobody v Nitre – Chrenovej a v Ústave na výkon väzby a Ústave na výkon trestu odňatia slobody v Ružomberku   bola zvýšená kapacita o 73 miest. Spolu bola za hodnotené obdobie zvýšená ubytovacia kapacita o 925 miest.

	V rámci ďalších aktivít zboru v oblasti rozširovania, resp. skvalitňovania ubytovacích kapacít pre obvinených a odsúdených sa  predpokladá rekonštrukcia Ústavu na výkon väzby v Bratislave, rekonštrukcia  objektov získaných v blízkosti Ústavu na výkon trestu odňatia slobody v Dubnici nad Váhom, rekonštrukcia objektov v areáli Sabinov, čím sa zvýši ubytovacia kapacita pre výkon trestu odňatia slobody o 324 miest a rekonštrukcia Vojenského útvaru v Jelšave, ktorou sa vytvorí ďalšia ubytovacia kapacita 750 miest pre odsúdených. 

	Na základe rozhodnutia ministra spravodlivosti Slovenskej republiky bol areál bývalej tabakovej továrne v Rimavskej Sobote prehlásený za prebytočný majetok ako objekt nevhodný na účely výkonu trestu odňatia slobody a výkon väzby a je s ním nakladané  v súlade so zákonom č. 278/1993 Z. z. o správe majetku štátu v znení neskorších predpisov. V rámci druhého kola osobitného ponukového konania záujemca spoločnosť Campagnaro Ellektrotecnica  di Campagnaro  Olivieroe C. s.n.c. z Talianska ponúkol primeranú cenu, t.j. 40,810,000.- Sk v prípade uzavretia kúpnej zmluvy. Vláda však uznesením č. 208/2006 z 1. marca 2006 pozastavila prevod prebytočného majetku štátu, z tohto dôvodu  prevod možno uskutočniť až po zmene predmetného uznesenia. Generálne riaditeľstvo a správca tohto majetku Ústav na výkon trestu odňatia slobody v Želiezovciach zabezpečili potrebné podklady pre prípravu kúpnej zmluvy a podmienky na jej prerokovanie. V prípade uskutočnenia kúpnej zmluvy získaný výnos  sa navrhuje použiť na zvýšenie limitu kapitálových výdavkov zboru oproti schválenému rozpočtu a na nevyhnutné investičné potreby väzenstva.
	
	Investičné potreby väzenstva do roku 2011 súvisiace so zvyšovaním ubytovacích kapacít, uplatňovaním nových zákonov o výkone väzby a výkone trestu odňatia slobody, zvyšovaním bezpečnosti ústavov a správou majetku štátu predstavujú odhadnutý objem finančných prostriedkov viac ako 3 miliardy Sk a sú uvedené v prílohe č. 2, 3 a 4. V nadväznosti na nedostatok investičných prostriedkov zo štátneho rozpočtu, investičný dlh a vysokú investičnú náročnosť väzenstva je potrebné vyhľadávať ďalšie zdroje financovania väzenstva. Jednou z dostupných možností spolufinancovania je, okrem využitia finančných prostriedkov Európskej únie a finančného mechanizmu Nórskeho kráľovstva, aj súkromný kapitál, t.j. zabezpečenie  výstavby väzenských zariadení formou projektov partnerstva verejného a súkromného sektora. Výhodou takéhoto financovania je okrem zníženia objemu investičných prostriedkov aj rozloženie rizík výstavby na partnerov a zvýšenie efektívnosti prevádzky takýchto zariadení. Zbor navrhuje pripraviť pilotný projekt verejného a súkromného partnerstva v súvislosti s výstavbou ústavu na výkon väzby na území Bratislavy. 
	
II.

	Vláda uznesením č. 967 z 8. 10. 2003 schválila pre rok 2004 systemizáciu početných stavov príslušníkov zboru v počte 4806 a zamestnancov zboru v počte 412. Navýšením systemizovaného počtu o 150 miest bolo riešené najmä zabezpečenie  duchovných služieb katolíckej cirkvi, informatiky a informačných technológií, Justičnej stráže pre Špeciálny súd a Úrad špeciálneho prokurátora a personálne obsadenie rekonštruovaného objektu v Ústave na výkon trestu odňatia slobody a Ústavu na výkon väzby  v Leopoldove.

Vláda uznesením č. 963 z 13. 10. 2004 schválila pre rok 2005 systemizáciu početných stavov príslušníkov zboru v počte 4992 a zamestnancov zboru v počte 422.  Navýšený systemizovaný počet o 186 funkčných miest oproti roku 2004 vyplýva najmä z čiastočného personálneho zabezpečenia prevzatej objektovej sústavy v Sabinove a prijatím zákona č. 537/2004 Z.z., ktorým sa mení a dopĺňa zákon č. 4/2001 Z.z. o Zbore väzenskej a justičnej stráže v znení neskorších predpisov, ktorý dňom 1. januára 2005 rozširuje pôsobnosť zboru  o stráženie objektov prokuratúry Justičnou strážou. 

Vláda uznesením č. 790 z 12.10.2005 schválila pre rok 2006 systematizáciu početných stavov príslušníkov zboru v počte 5073 a zamestnancov zboru v počte 424.  Navýšený systemizovaný počet o 83 funkčných miest oproti roku 2005 nadväzuje na personálne zabezpečenie stráženia Psychiatrickej liečebne Sučany so sídlom v Sučanoch, v ktorej sa vykonáva ochranné liečenie a detencia uložené v trestnom konaní, zabezpečením Špeciálneho súdu, zabezpečenie ochrany a prevádzky prevzatej objektovej sústavy v Sabinove a čiastočne rieši vytvorenie funkčných miest v súvislosti s aplikáciou zákona č. 475/2005 Z.z. o výkone trestu odňatia slobody a o zmene a doplnení niektorých zákonov. Vývoj a plnenie počtu príslušníkov zboru a zamestnancov zboru od roku 1996 do roku 2005 je v prílohe č. 5.

I keď pretrváva záujem občanov o štátnu službu v zbore, nebol naplnený plánovaný počet príslušníkov zboru. Vysoký počet uchádzačov nespĺňa požiadavky na prijatie pre zdravotnú, telesnú a duševnú nespôsobilosť na výkon štátnej služby. Minimálny záujem uchádzačov je o štátnu službu z Bratislavy, Nitry a Trnavy, o miesta lekárov, psychológov, psychiatrov a duchovných katolíckej cirkvi.

Vývoj početných stavov príslušníkov zboru a zamestnancov zboru bude aj v roku 2006 ovplyvnený realizovaním Koncepcie čiastočného scivilnenia zboru, podľa ktorej je určených na scivilnenie 402 funkčných miest.

III.

	Situácia vo väzenstve bola v hodnotenom období ovplyvňovaná postupným zvyšovaním počtu obvinených a odsúdených až do apríla 2005, kedy zbor zaznamenal najvyšší počet 9591 osôb vo výkone väzby a výkone trestu odňatia slobody. Napriek tomu, že bolo vytvorených 925 miest na výkon väzby a výkon trestu odňatia slobody od 1. 1. 2004, percentuálna naplnenosť sa výrazne neznížila.  Nárast bol aj v počte osôb a skupín, ktoré spáchali závažnú trestnú činnosť organizovaným spôsobom a osôb, ktoré založili, zosnovali a podporovali zločineckú skupinu. Zabezpečiť účel väzby u tejto skupiny osôb je veľmi náročné.  

	Vývoj počtov obvinených a odsúdených a kapacít ústavov na výkon väzby a ústavov na výkon trestu odňatia slobody je uvedený v prílohe  č. 6 tabuľka č. 1. Z údajov vyplýva, že k 31. 12. 2004 sa zvýšil počet obvinených a odsúdených o 549. Výrazný nárast počtu odsúdených za posledných 6 rokov bol zaznamenaný v minimálnom stupni stráženia, pričom v strednom a maximálnom stupni stráženia sa situácia javí ako stabilizovaná (príloha  č. 6 tabuľka č. 2).

	Výkon väzby je zabezpečovaný v 6 ústavoch na výkon väzby (Banská Bystrica, Bratislava, Levoča, Nitra, Prešov a Žilina), v 4 kombinovaných ústavoch na výkon trestu odňatia slobody a ústavoch na výkon väzby (Ilava, Košice, Leopoldov a Ružomberok) s celkovou  ubytovacou  kapacitou  3 651 miest pri  dodržaní  ubytovacej  plochy 3,5 m2 na jednu osobu. Pretože v ústavoch na výkon väzby sú ubytovaní aj odsúdení zaradení do vnútornej prevádzky, odsúdení premiestnení pre orgány činné v trestnom konaní a odsúdení nastupujúci  do  výkonu  trestu odňatia  slobody,  je  na väzbu využívaná ubytovacia kapacita 
3 065 miest. V tejto kapacite nie sú uvedené lôžka vyčlenené pre obvinených v  nemocnici pre obvinených a odsúdených. K 31. 12. 2004 bolo vo výkone väzby 3 091 obvinených, čo predstavuje 101,9%-né využitie kapacít vyčlenených na väzbu, k 31. 12. 2005 bolo vo väzbe 2846 obvinených, čo predstavuje 92,85%-né využitie kapacít vyčlenených na väzbu a k 1. 3. 2006 bolo vo väzbe 2656 obvinených, čo predstavuje 86,66%-né využitie kapacít vyčlenených na väzbu. 

	Výkon trestu odňatia slobody je zabezpečovaný v 7 ústavoch na výkon trestu odňatia slobody   (Banská  Bystrica - Kráľová,   Dubnica   nad   Váhom,   Hrnčiarovce   nad   Parnou, 
Košice - Šaca, Nitra - Chrenová, Sučany a Želiezovce), v 4 kombinovaných ústavoch na výkon trestu odňatia slobody a ústavoch na výkon väzby a v otvorených a polootvorených oddeleniach s celkovou ubytovacou kapacitou 7 416 miest pri stanovení ubytovacej plochy 3,5 m2 na jednu osobu a 4 m2 pre mladistvých a ženy vo výkone väzby a výkone trestu odňatia slobody. K 31. 12. 2004 bolo vo výkone trestu odňatia slobody 6 331 odsúdených, čo predstavuje 86,69%-né využitie ubytovacích kapacít, k 31. 12. 2005 bolo vo výkone trestu odňatia slobody 6 051 odsúdených, čo predstavuje 81,59-né využitie ubytovacích kapacít a k 1. 3. 2006 bolo vo výkone trestu 6324 odsúdených, čo predstavuje 85,27%-né využitie ubytovacích kapacít. K 1. 3. 2006 nenastúpilo do výkonu trestu odňatia slobody napriek právoplatnému rozhodnutiu súdu 1395 osôb.

IV.

	Výbor  CPT  v  dňoch  22. 02. až  03. 03 2005 uskutočnil  v  Slovenskej republike  návštevu. Delegácia Výboru CPT  mala vo svojom vyhlásení v časti „väznice“ okrem iného vážne výhrady k spôsobu a podmienkam výkonu trestu odňatia slobody odsúdených na výnimočný trest odňatia slobody, k pútaniu týchto odsúdených a k umiestňovaniu obvinených na celách. Odpoveď  na Správu Výboru CPT bola schválená vládou 18. 01. 2006. Niektoré odporúčania Výboru CPT boli už riešené v rámci rekodifikácie trestno-právnych predpisov a ostatné budú zapracované do plánovacích dokumentov zboru v súlade s odpoveďou vlády  na Správu Výboru CPT. 

	Napriek rastu počtu obvinených a odsúdených do apríla 2005 a nepriaznivej skladbe sa v hodnotenom období zvýšila kvalita zaobchádzania s odsúdenými pri realizovaní osobitných výchovných postupov, kultúrno-osvetovej práce, ustanoveného poriadku a disciplíny a zamestnávania odsúdených.  Z osobitých výchovných postupov sa uplatňovali najmä  individuálne výchovné postupy. Zabezpečované bolo vzdelávanie formou kurzov pre negramotných, kurzov všeobecného vzdelávania, rekvalifikačných kurzov a odsúdení sa zapájali do práce v rôznych krúžkoch. Odsúdeným sa poskytovala sociálna pomoc, duchovná starostlivosť a zbor zabezpečoval súdom na riadenú ochrannú liečbu a dobrovoľnú liečbu drogovo závislých odsúdených. Systém drogovej prevencie v podmienkach zboru bol doplnený zriaďovaním drogovo čistých zón. 

	Zbor zabezpečoval aj zaraďovanie odsúdených a obvinených do práce v súlade so schválenou Koncepciou zamestnávania odsúdených a obvinených na roky 2005 až 2010, ktorá vychádza z dlhoročných skúseností zamestnávania odsúdených.  V roku  2005 bola priemerná zamestnanosť na úrovni 68,68%, čo je v porovnaní s predchádzajúcim rokom o 1,94% vyššia a vytvorených bolo 98 nových pracovných miest. 	Odsúdení a obvinení sú zaraďovaní do práce v rámci vnútornej prevádzky ústavov alebo v strediskách vedľajšieho hospodárstva, ktoré zabezpečujú dodávky tovaru, prác a služieb pre potreby zboru (stavebné a pomocné práce, výroba intendančných materiálov, stavebno-ubytovacích materiálov, produkcia rastlinnej a živočíšnej výroby do väzenských kuchýň a vývarovní príslušníkov zboru a podobne).	Priaznivá úroveň zamestnanosti bola dosiahnutá napriek nárastu počtov odsúdených a ich zhoršujúcou sa profesionálnou skladbou z hľadiska možností zaradenia do práce. 

V rámci personálneho budovania zboru zabezpečované bolo vzdelávanie príslušníkov zboru a zamestnancov zboru v súlade so schválenou Koncepcia vzdelávania príslušníkov zboru a zamestnancov zboru na roky 2004 – 2015. Prioritnými úlohami bolo zabezpečiť v zbore zákonom stanovenú kvalifikačnú požiadavku základného odborného vzdelávania a špecializovaného odborného vzdelávania u príslušníkov zboru v prípravnej štátnej službe a dočasnej štátnej službe a vytvárať optimálne podmienky na realizovanie celoživotného vzdelávania príslušníkov zboru v stálej štátnej službe a začalo sa s realizáciou projektu čiastočného scivilnenia zboru na obdobie rokov 2005 až 2010.

	V oblasti  ochrany a obrany zvýšená pozornosť bola venovaná  ochrane a obrane ústavov na výkon väzby a ústavov na výkon trestu odňatia slobody, zabezpečeniu ochrany súdnych objektov a nerušenému súdnemu konaniu. Zbor od 01. 01. 2005 zabezpečuje ochranu, poriadok a bezpečnosť i v objektoch prokuratúry a na základe dohody medzi ministrom spravodlivosti SR a ministrom zdravotníctva SR bude zabezpečovať aj stráženie Psychiatrickej liečebne v Sučanoch. Zabezpečované boli aj úlohy vyplývajúce z Aktualizovanej koncepcie bezpečnosti vo väzenstve v Slovenskej republike, ktorej uplatňovaním sa     vytvárajú predpoklady na vytvorenie bezpečného prostredia pre personál ústavov, súdov,  prokuratúr a ochranu spoločnosti. 

V oblasti informatiky a informačných technológií pozornosť bola venovaná plneniu Koncepcie informatiky a informačných technológií v zbore.  Pokračovali práce na dokončení komunikačnej infraštruktúry zboru. Dobudovaním lokálnych počítačových sietí a vybudovaním centrálneho pracoviska informačných technológií v zbore boli vytvorené technické a organizačné predpoklady na prevádzku, dohľad a menežovanie   siete v zbore a účinnú ochranu pred nežiaducimi  infiltráciami z externého prostredia. Zavŕšený bol proces dobudovania komunikačnej infraštruktúry zboru a jej spustenie do rutinnej prevádzky a pokračovali práce na vývoji viacerých programov (zamestnávanie, výroba a odbyt, finančná evidencia odmien odsúdených a vymáhanie pohľadávok odsúdených, zaobchádzanie s obvinenými a odsúdenými), resp. boli odovzdané do užívania (evidencia obvinených a odsúdených). 	
	
V oblasti ekonomického zabezpečenia zboru bola okrem iného úspešne zavŕšená príprava a zapojenie všetkých organizačných zložiek, rozpočtových organizácií zboru v plnom rozsahu do informačného systému Štátnej pokladnice od 1. 1. 2005 bez dopadu na plynulé financovanie ich potrieb. Aktuálne bude potrebné doriešiť dofinancovanie prevádzky väzenských zariadení oproti schválenému rozpočtu na rok 2006 aj v súvislosti s ďalším zvýšením cien energií, vody a sadzieb dane z nehnuteľnosti.

V. 

Požiadavka zabezpečiť výkon väzby a výkon trestu odňatia slobody v súlade s rekodifikáciou Trestného poriadku a Trestného zákona a novými zákonmi upravujúcimi výkon väzby a výkon trestu odňatia slobody, zvýšiť účinnosť, humanizáciu a súčasne  plniť aj odporúčania Výboru CPT, si vyžaduje analýzu podmienok ich realizácie z hľadiska materiálno-technickej vybavenosti a finančných prostriedkov. Aplikácia nových zákonov o výkone väzby a výkone trestu odňatia slobody vzhľadom na reálny technický stav a opotrebovanosť zvereného majetku štátu v správe ústavov si vyžaduje zvýšenie výdavkov štátneho rozpočtu zboru a získavanie aj iných mimorozpočtových zdrojov vrátane prostriedkov z Európskej únie a z Európskeho hospodárskeho priestoru, príp. zdrojov súkromného kapitálu. V opačnom prípade investičný dlh v tejto špecifickej oblasti verejnej správy sa bude prehlbovať a bude mať za následok stagnáciu a možno aj zníženie úrovne plnenia úloh väzenstva. 

A. Výkon väzby. V súvislosti s prijatím zákona č. 221/2006 Z.z. o výkone väzby (ďalej len „zákon o výkone väzby“) sa predpokladalo zvýšenie výdavkov zboru v rámci časti rozpočtu pre väzenstvo rozpočtovej kapitoly Ministerstva spravodlivosti Slovenskej republiky najmä v nadväznosti na posilnenie práv obvinených s dôrazom na zaisťovací charakter tohto inštitútu pre potreby trestného konania a dôrazom na humanizáciu a celkové zlepšenie podmienok výkonu väzby. V priebehu legislatívneho procesu sa do návrhu zákona o výkone väzby postupne zapracovali aj ďalšie inštitúty a zmenil sa postup pri realizácii niektorých činností, s ktorými uvádzané dopady na štátny rozpočet nepočítali. 

Požiadavky na personálne zabezpečenie vo výkone väzby
•	Zabezpečenie práva obvineného používať vlastný odev, bielizeň a obuv a ich pravidelná obmena aj prostredníctvom balíka, preberanie, distribúcia, kontrola a odosielanie balíkov si vyžaduje navýšiť systemizáciu o 11 príslušníkov zboru.
•	Zabezpečenie predvádzania obvineného pred orgán činný v trestnom konaní, súd, obhajcu, a určené osoby a orgány v čase od 7,00 hod. a 20,00 hod. si vyžaduje navýšiť systemizáciu o 11 príslušníkov zboru.
•	Zabezpečenie práva obvineného na návštevu v súvislosti so  zmenou frekvencie návštevy a jej trvania si vyžaduje navýšiť systemizáciu o 29 príslušníkov zboru.
•	Zabezpečenie záujmovej a športovej činnosti obvinených si vyžaduje navýšiť systemizáciu o 20 príslušníkov zboru.
•	Zabezpečenie práva obvineného na telefonovanie si vyžaduje navýšiť systemizáciu o 10 príslušníkov zboru.

Požiadavky na materiálno-technické zabezpečenie v ústavoch na výkon väzby
•	Zabezpečenie oddeleného hygienického zariadenia v cele. 
•	Zabezpečenie miestností pre záujmovú činnosť, vzdelávacie aktivity a zabezpečenie vnútorných a vonkajších priestorov pre športovú činnosť.
•	Zabezpečenie oddielov so zmierneným režimom.
•	Zabezpečenie vybavenia cely elektrickými zásuvkami tak, aby obvinený mohol používať elektrický holiaci strojček, vlastnú elektrickú kanvicu na ohrev vody, vlastný rádioprijímač a televízny prijímač. 
•	Zabezpečenie uzamykateľných skriniek na uloženie osobných vecí, odevu a bielizne.
•	Zabezpečenie dekompenzačnej cely.

B. Výkon trestu odňatia slobody

V súvislosti s prijatím zákona č. 475/2005 Z.z.o výkone trestu odňatia  slobody a o zmene a doplnení niektorých zákonov (ďalej len „zákon o výkone trestu“) sa predpokladalo zvýšenie výdavkov zboru v rámci časti rozpočtu pre väzenstvo rozpočtovej kapitoly Ministerstva spravodlivosti Slovenskej republiky najmä v nadväznosti na posilnenie práv odsúdených a dôrazom na humanizáciu, uplatňovanie efektívnejších metód penitenciárneho zaobchádzania, zabezpečenie diferencovaného a intenzívnejšieho zaobchádzania v systéme špecializovaných oddielov a celkové zlepšenie podmienok výkonu trestu odňatia slobody. V priebehu legislatívneho procesu sa do návrhu zákona o výkone trestu obdobne ako do zákona o výkone väzby postupne zapracovali aj ďalšie inštitúty a zmenil sa postup pri realizácii niektorých činností, s ktorými uvádzané dopady na štátny rozpočet nepočítali. 

Požiadavky na personálne a materiálno-technické zabezpečenie v ústavoch na výkon trestu odňatia slobody
•	Zabezpečenie výkonu trestu odňatia slobody v špecializovaných oddieloch, najmä s bezpečnostným režimom a vo výstupných oddieloch. 
•	Zabezpečenie elektroinštalácie  tak, aby odsúdení mohli používať vlastný elektrický holiaci strojček, elektrickú kanvicu na ohrev vody,  rádioprijímač a televízny prijímač.
•	Zabezpečenie uplatnenie práva, aby odsúdení mohli počúvať rozhlasové vysielanie reprodukované vnútorným okruhom.
•	Zabezpečenie podmienok na záujmovú a športovú činnosť, požičiavanie športových potrieb a športového odevu odsúdeným. 
•	Zabezpečenie práva na telefonovanie.
•	Zabezpečenie uzamykateľných skriniek.
•	Zabezpečenie dekompenzačných ciel. 

Špecializované oddiely je potrebné zriadiť v súlade so stanovenými podmienkami materiálno-technického vybavenia  podľa  zákona o výkone trestu, s ohľadom na bezpečnostné kritériá, ako aj ich účelnosť a funkčnosť.  Potrebné bude zabezpečiť kamerový systém a signalizačnú techniku a v celách aj oddelené hygienické zariadenie. Celkove bude potrebné zriadiť alebo prebudovať 22 špecializovaných oddielov.
C. Finančné zabezpečenie aplikácie zákona o výkone väzby a zákona o výkone trestu 

V rámci prípravy návrhu zákona o výkone väzby sa predpokladali zvýšené výdavky štátneho rozpočtu v roku 2006 v sume 50 617 tis. Sk a v nasledujúcich rokoch výdavky ročne minimálne v objeme 15 576 tis. Sk. Obdobne sa predpokladali v rámci prípravy návrhu zákona o výkone trestu  zvýšené výdavky rozpočtu v roku 2006 v sume 17 346 tis. Sk, v roku 2007  37 739 tis. Sk a v nasledujúcich rokoch minimálne 7,8 mil. Sk bežných výdavkov ročne. Súhrnné výdavky na aplikáciu zákona o výkone väzby a zákona o výkone trestu sa predpokladajú v celkovej výške 157 038 tis. Sk

Predpokladané zvýšené výdavky na aplikáciu zákona o výkone väzby predstavujú sumu 138 457 tis. Sk; suma nezahŕňa výdavky na personál (mzdové prostriedky a odvody poistného za zamestnávateľa) a súčasne zohľadňuje aplikáciu aj tých ustanovení zákona o výkone väzby, ktoré sú vyjadrené v odporúčaniach Výboru CPT pre väzenstvo v Slovenskej republike. Osobitne ide o zriadenie oddelených hygienických zariadení v celách výkonu väzby v celkovej výške 52 570 tis. Sk, ktoré bude mať dopad aj na zníženie ubytovacej kapacity ústavov na výkon väzby. 

	Predpokladané zvýšené výdavky na aplikáciu zákona o výkone trestu predstavujú sumu 29 734 tis. Sk ročne;  suma nezahŕňa výdavky na personál (mzdové prostriedky a odvody poistného za zamestnávateľa).

	Zbor vzhľadom na schválený rozpočet na rok 2006 a návrh východísk verejného rozpočtu na roky 2007 až 2009 nemá v rozpočte uvedené výdavky zohľadnené. V nevyhnutnom rozsahu sú pokryté výdavky, ktoré bezprostredne súvisia s obligatórnymi náležitosťami obvinených a odsúdených, najmä výdavky na zabezpečenie korešpondencie, zdravotnej starostlivosti o obvinených a odsúdených, vrátane základných a ďalších potrieb osobnej hygieny, na poskytnutie vhodného odevu a obuvi, resp. prostriedkov na cestovné a stravu pri prepustení z výkonu väzby a výkonu trestu odňatia slobody, ak nemá peňažné prostriedky, práv a povinností cudzincov v súvislosti s ich umiestnením vo výkone väzby a výkone trestu odňatia slobody.

	Zabezpečenie ďalších práv obvinených a odsúdených fakultatívneho charakteru vyplývajúcich z novej právnej úpravy budú riešené v rámci možností rozpočtu postupne, minimálne v priebehu troch rokov. V tomto smere si zbor uplatnil požiadavku na zvýšenie rozpočtu v rámci pripomienkovania Návrhu východísk rozpočtu verejnej správy na roky 2007 až 2009 v objeme 25 mil. v rámci zabezpečenia nového zákona o výkone väzby a vo výške 30 mil. Sk na aplikáciu nového zákona o výkone trestu odňatia slobody.

Z á v e r 

Zbor v hodnotenom období riešil  náročné a  zložité úlohy, najmä v oblasti legislatívneho, organizačného, personálneho a ekonomického zabezpečenia zboru a podmienok bezpečnosti, pri zvýšenom počte obvinených a odsúdených. 

Vypracované boli koncepčné zámery jednotlivých úsekov služobnej činnosti, v spolupráci s odbornými útvarmi Ministerstva spravodlivosti Slovenskej republiky návrhy nového zákona o výkone väzby a zákona o výkone trestu a príslušných vykonávacích predpisov, ktorých aplikácia si vyžaduje potrebný personál, materiálové a stavebno-technické zabezpečenie s dopadom na zvýšené výdavky rozpočtu pre potreby väzenstva. 

V ústavoch na výkon väzby a v ústavoch na výkon trestu odňatia slobody bolo v hodnotenom období vytvorených a daných do užívania 925 miest pre obvinených a odsúdených. 

Vzhľadom na obmedzené zdroje štátneho rozpočtu, veľký investičný dlh a rozvojové potreby väzenstva pokladá zbor za jednu z ďalších a perspektívnych možností financovania investícií, využitie a vstup súkromného kapitálu formou prípravy a realizácie projektov verejného a súkromného partnerstva pri výstavbe väzenských zariadení. 

	Záverom možno konštatovať, že ciele vytýčené v koncepcii, boli splnené. Skutočnosť, že koncepcia bola prijatá v roku 1993 a v zbore sa uplatňuje už 13 rokov  a v neposlednom rade aj zmenené prostredie v súvislosti s rekodifikáciou trestnoprávnych predpisov a prijatím nových právnych predpisov upravujúcich výkon väzby a výkon trestu odňatia slobody, si vyžaduje reagovať formou prípravy novej Koncepcie ďalšieho rozvoja väzenstva, v ktorej by sa špecifikovali hlavné úlohy zboru do roku 2020. Uvedená koncepcia bude mať tak predpoklad stať sa základným programovým dokumentom pre zbor v oblasti plnenia úloh v nadväznosti na zmenu základných právnych predpisov upravujúcich výkon väzby a výkon trestu odňatia slobody a predovšetkým zmenou filozofie v uplatňovaní týchto právnych inštitútov.